Jólasveinar einn og átta í baðstofu í Görðum Í Safnaskálanum í Görðum á Akranesi hefur verið sett upp sýningin „ Jólasveinar einn og átta “ í tilefni aðventunnar . Þar er gestum boðið til baðstofu sem sett hefur verið upp inni í Safnaskálanum . Þar má finna skýringar og ástæður fyrir nöfnum flestra íslensku jólasveinanna . Anna Leif Elídóttir , verkefnastjóri hjá Akraneskaupstað , tekur á móti hópum klædd í peysuföt . „ Hingað til hafa aðallega komið skólahópar . Í þessari viku hafa rúmlega tvöhundruð börn komið , úr leik - og grunnskólum hér í nærumhverfinu , “ segir hún . Anna Leif tekur á móti hópunum og segir frá jólunum í gamla daga . „ Börnin fá að setjast í rúmstæðin og láta fara vel um sig . Ég segi frá jólasveinunum og tengi nöfnin þeirra við sýninguna . Við erum til dæmis með þvöru hérna og ég sýni þeim hana og segi frá því að Þvörusleikir sleikti hana . Einnig erum við með tvíreykt hangilæri sem Ketkrókur hefur reynt að stela . Við segjum einnig frá baðstofulífinu og sýnum hversu þröngt fólk þurfti að sofa , “ útskýrir Anna Leif . Börnin fá einnig að skoða gamla muni . Í baðstofunni má meðal annars finna ask , snældu , strokk , kola undir kerti og gömul leikföng , eins og legg og skel . „ Við sýnum að eldað var við opinn eld á hlóðum . Svo fá þeir sem vilja og smakka tvíreykt hangilæri og fá mandarínu . Ég segi eldri hópunum sögu um fólkið í húsinu . Það fær tækifæri til að tengja gamla tímann við reynsluheim sem þau skilja . “ Sýningin verður með leiðsögn fram að jólum en baðstofan verður áfram í Safnaskálanum fram á Þorra . Þá verður boðið upp á leiðsögn í baðstofunni sem tengist Þorranum . Frítt er inn á sýninguna .